સવજીભાઈ તમારા અને મારા કુળદેવીના સોંગદ ખાઈ કહુ છું કે હું તમારા કોઈ વિરોધીને ઓળખતો નથી અને મળ્યો પણ નથી. તમે જો તમારા વિરોધીઓના નામ આપશો તો ભવિષ્યમાં મારૂ કામ થોડુ આસાન થશે. વાત છે તમારી ઉપર ટ્રસ્ટ મુકવાની તો ગાંધીજી ગયા પણ ટ્રસ્ટીશીપ પણ ખલાસ થઈ ગઈ છે એટલે આપણે તેની વાત કરતા નથી. તમે કહો છો તમે સખાવત કરી છે અને હું કહુ છું કે તમે ખોટી વાત કરો છો. ચાલો એક તબક્કે માની લઈએ કે હું ખોટો અને તમે જ સાચા છો, તો મારે તમને એટલુ જ કહેવાનું કે સખાવત ક્યારેય ઢોલ વગાડી કરાય નહીં. કોઈને કરેલી મદદ તો ટીનએજર્સ લપાઈ પ્રેમ કરે તેવી જ હોવી જોઈએ. આપણા તો શાસ્ત્રોમાં પણ કહેલુ છે કે દાન તો ગુપ્ત હોય, માલિક અને કર્મચારીનો સંબંધ પિતા-પુત્ર જેવો છે. કોઈ પિતા પોતાના સંતાન માટે જે કંઈ પણ કરે તે તો તેનો પ્રેમ અને ફરજ છે.